## Odluka o načinu vrednovanja prijava na natječaj za raspodjelu sredstava Fonda za poticanje pluralizma i raznovrsnosti elektroničkih medija

### NN 31/2005 (7.3.2005.), Odluka o načinu vrednovanja prijava na natječaj za raspodjelu sredstava Fonda za poticanje pluralizma i raznovrsnosti elektroničkih medija

# VIJEĆE ZA ELEKTRONIČKE MEDIJE

582

Na temelju članka 8. stavka 3.
Pravilnika o načinu i postupku provedbe javnog natječaja za raspodjelu
sredstava Fonda za poticanje pluralizma i raznovrsnosti elektroničkih medija (»Narodne
novine« broj 170/04), Vijeće za elektroničke medije donosi

## ODLUKU

### O NAČINU VREDNOVANJA PRIJAVA NA NATJEČAJ ZA RASPODJELU SREDSTAVA FONDA ZA POTICANJE PLURALIZMA I RAZNOVRSNOSTI ELEKTRONIČKIH MEDIJA

I. OPĆE ODREDBE

Članak 1.

Ovom Odlukom propisuje se način
vrednovanja prijava na javni natječaj za raspodjelu sredstava Fonda za
poticanje pluralizma i raznovrsnosti elektroničkih medija (u daljnjem tekstu:
Fond).

Članak 2.

Sredstva Fonda čine:

– sredstva iz državnog
proračuna,

–
sredstva koja Hrvatska radiotelevizija prikupi na ime pristojbe na temelju
članka 54. stavak 1. Zakona o Hrvatskoj radioteleviziji (»Narodne novine« broj
25/03) u iznosu od 3%,

–
neutrošena sredstva Vijeća za elektroničke medije iz članka 58. stavak 7.
Zakona o elektroničkim medijima (»Narodne novine« broj 122/03).

Sredstva
Fonda u jednakom omjeru raspoređivat će se za poticanje pluralizma i
raznovrsnosti radijskih i televizijskih programa.

Članak
3.

Pravo
sudjelovanja na javnom natječaju iz članka 1. ove Odluke imaju svi registrirani
nakladnici radija i televizije od lokalne do regionalne razine koncesije (dio
grada – D, mjesna razina – M, lokalna razina – L, gradska razina – G, šire
područje grada – ŠPG, županijska razina – ŽR, regionalna razina – RR).

Članak 4.

Sadržaj prijave na javni
natječaj i popis natječajne dokumentacije koja se prilaže uz prijavu za
pojedine programske sadržaje Vijeće pobliže utvrđuje i objavljuje kao sastavni
dio teksta javnog natječaja.

II. KRITERIJI RASPODJELE
SREDSTAVA FONDA

Članak 5.

Nakladnici radija i televizije
iz ove Odluke mogu ostvariti pravo na sredstva Fonda kojima se potiče vlastita
proizvodnja i objavljivanje programskih sadržaja elektroničkih medija na
lokalnoj i regionalnoj razini koji su od javnog interesa, te za poticanje
zapošljavanja visokoobrazovanih stručnih djelatnika na temelju sljedećih
kriterija i mjerila izraženih u bodovima:

–  ostvarivanje
prava građana na javno
          informiranje                                                         od 5 do 35 bodova

–  programski
sadržaji namijenjeni
          nacionalnim manjinama u
          Republici Hrvatskoj                                             od 5 do 15 bodova

–  poticanje posebnih programa na
          područjima od posebne državne

    skrbi                                                                   od 5 do 20 bodova

– poticanje
kulturnog stvaralaštva                            od 5 do 22 boda

–  razvoj obrazovanja, znanosti
          i umjetnosti                                                          od 5 do 18 bodova,

–  poticanje zapošljavanja visokoobrazovanih
stručnih djelatnika u elektroničkim medijima na lokalnoj regionalnoj razini po
zaposlenom, a sukladno članku 11. ove Odluke.

Vijeće
će u ocjenjivanju programskih sadržaja iz ove Odluke kao opće kriterije
raspodjele uzimati u obzir kvalitetu i omjer tih sadržaja koji su sastavni dio
programske osnove odobrene od Vijeća kao i sadržaja kojima se mijenja ili
dopunjuje programska osnova uz prethodnu suglasnost Vijeća, vlasničku
strukturu, te razinu koncesije nakladnika.

1. Ostvarivanje prava građana
na javno informiranje

Članak 6.

Za proizvodnju i objavljivanje
programskih sadržaja kojima se ostvaruje pravo građana na javno informiranje
nakladnici radija i televizije iz ove Odluke mogu ostvariti od 5 do 35 bodova
za raspodjelu sredstava Fonda.

Osim općih kriterija iz članka
5. stavka 2. ove Odluke, Vijeće će za vrednovanje programskih sadržaja iz ovoga
članka uzeti u obzir i broj stanovnika na području na kojem nakladnik ostvaruje
koncesiju.

2. Programi za nacionalne
manjine u Republici Hrvatskoj

Članak 7.

Za programske sadržaje za
nacionalne manjine u Republici Hrvatskoj nakladnik može ostvariti od 5 do 15bodovaza raspodjelu sredstava Fonda.

Vijeće će posebno vrednovati
prijave nakladnika na pod­ručjima na kojima su brojčano zastupljeniji
pripadnici nacionalnih manjina.

3. Posebni programi na
područjima od posebne državne skrbi

Članak 8.

Za programske sadržaje koji su
od značaja za područja od posebne državne skrbi nakladnici radija i televizije
mogu ostvariti od 5 do 20 bodova za raspodjelu sredstava Fonda.

Vijeće će prilikom vrednovanja
sadržaja iz prethodnog stav­ka uzeti u obzir razinu razvijenosti te broj
platitelja RTV pristojbe s područja na kojem nakladnik ostvaruje koncesiju.

4. Poticanje kulturnog
stvaralaštva

Članak 9.

Za programske sadržaje koji
potiču kulturno stvaralaštvo nakladnik može ostvariti od 5 do 22 boda za
raspodjelu sredstava Fonda.

Vijeće će posebno vrednovati
sadržaje koji promiču kulturnu baštinu, kulturne manifestacije, njegovanje i
očuvanje zavičajnih tradicija, kao i suvremene kulturne projekte.

5. Razvoj obrazovanja,
znanosti i umjetnosti

Članak
10.

Za
programske sadržaje namijenjene razvoju obrazovanja, znanosti i umjetnosti
nakladnik može ostvariti od 5 do 18 bodova za raspodjelu sredstava Fonda.

Vijeće
će posebno vrednovati sadržaje koji su naglašenije edukativni te koji pridonose
popularizaciji znanosti i umjetnosti.

6. Poticanje zapošljavanja
visokoobrazovanih stručnih djelatnika u elektroničkim medijima na lokalnoj i
regionalnoj razini

Članak 11.

Nakladnici radija i televizije
za zaposlenoga visokoobrazo­va­nog djelatnika ostvaruju pravo na0,5, a
za planiranog na 1bod po djelatniku.

Ako
se na natječaj prijavi nejednak broj nakladnika radija i televizije, vrijednost
boda za zaposlenika radija i zaposlenika televizije je različita i utvrđuje se
na temelju koeficijenta koji se izračunava međusobnim omjerom broja
prijavljenih nakladnika.

Vijeće
će posebno vrednovati zapošljavanje visokoobrazovanih djelatnika na
nerazvijenim područjima kao i zapošljavanje visokoobrazovanih djelatnika s
invaliditetom.

Razvijenost
područja ocjenjuje se na temelju statističkih podataka o BDP-u.

III. RASPISIVANJE NATJEČAJA I
DONOŠENJE ODLUKE O DODJELI SREDSTAVA

Članak 12.

Godišnji javni natječaj za
raspodjelu sredstava Fonda prema kriterijima i uvjetima iz ove Odluke raspisuje
se odlukom Vijeća do 15. svibnja tekuće godine.

Javni natječaj objavljuje se u
»Narodnim novinama«. Tekst natječaja dostavlja se i strukovnim udrugama
nakladnika koje okupljaju većinu radijskih ili televizijskih postaja u
Republici Hrvatskoj.

Udruge iz prethodnog stavka mogu
se natjecati na dio sredstava Fonda iz članka 2. stavak 1. točka 3. ove Odluke
i to za programe razvoja i poticanja raznolikosti i pluralizma elektro­ničkih
medija.

Rok za podnošenje prijave na
javni natječaj za raspodjelu sredstava Fonda je 45 dana od dana objave
natječaja.

Prijava s natječajnom
dokumentacijom dostavlja se u jednom originalnom primjerku i sedam preslika.

Članak 13.

Odluku o dodjeli sredstava Fonda
donosi Vijeće u roku 60 dana od dana isteka roka za podnošenje prijava na javni
natječaj.

Vijeće donosi odluku o visini
sredstava za svakog sudionika javnog natječaja na temelju dodijeljenih bodova
prema kriterijima i mjerilima iz ove Odluke.

Odluka
Vijeća o dodjeli sredstava dostavlja se svim sudionicima natječajnog postupka
koji ispunjavaju uvjete iz natječaja. Treće osobe imaju pravo uvida u
natječajnu dokumentaciju i konačnu odluku po okončanju natječajnog postupka i
to u prostorijama Vijeća uz prethodnu najavu.

Članak
14.

Protiv
odluke Vijeća o raspodjeli sredstava Fonda sudionici natječajnog postupka
nemaju pravo žalbe, jer je konačna, ali mogu pokrenuti upravni spor.

Članak
15.

Na
temelju odluke o dodjeli sredstava u kojoj se pored visine dodijeljenih sredstava
posebno utvrđuje namjena i dinamika korištenja sredstava, Vijeće i nakladnik
sklapaju ugovor o korištenju sredstava.

Rok
u kojem nakladnik treba iskoristiti odobrena sredstva ne može biti dulji od
šest mjeseci.

Članak
16.

Vijeće
obavlja kontrolu upotrebe odobrenih sredstava Fonda.

Ukoliko
se nakladnik ne pridržava ugovora o korištenju dodijeljenih sredstava, Vijeće
ima pravo raskinuti ugovor i zatražiti povrat dodijeljenih sredstava uz
pripadajuću zakonsku kamatu.

Sredstva
se vraćaju u roku 15 dana od dana dostave odluke Vijeća o povratu sredstava.

Protiv
odluke o povratu sredstava može se pokrenuti upravni spor.

Članak
17.

Ako
se za dodjelu sredstava Fonda prijavi mali broj nakladnika, Vijeće može
ograničiti iznos sredstava za tu raspodjelu te tako neutrošena sredstva
uključiti u sljedeću raspodjelu.

Članak
18.

Ova
Odluka stupa na snagu osam dana od dana objave u »Narodnim novinama«.

Klasa: 612-12/05-03-02

Urbroj: 567-01/05-01

Zagreb, 28. veljače 2005.

Predsjednik
Vijeća
**mr. sc. Denis Peričić,** v. r.

Odluka, NN 31/2005-582